JY LEES NOU Geskenkboeke vir meisies
My plan werk so: 'n Paar maande voor Kersfees begin ek vra wie het wat gelees en wat wil hulle nog lees. Dit gee my gewoonlik 'n goeie idee watter tipe boeke ek vir die meisies en seuns in ons familie kan gee. Ek hoop net altyd dat hulle my nie voorspring en voor Kersfees die boeke op my lysie lees nie!
Wraak, Daniëlle Bakhuis(Lapa Uitgewers, R110)
Vandat sy hom die eerste maal gesien het, is Kristie tot oor haar ore verlief op Henk, die skool se hunk. Maar uiteindelik gaan haar oë oop en kom sy agter op wat se vark sy verlief was. Sy besef hy dink net heeltyd aan homself (en sy voorkoms!), en dat enigeen daardie glimlag kan gee waarvan sy so gehou het. Daarom besluit Kristie om vir Henk af te sê, maar hy hou net mooi niks hiervan nie en besluit om wraak te neem. Hy plaas 'n baie lelike video van haar op YouTube. Sy besluit om hom terug te kry met 'n onvleiende foto wat sy eenmaal van hom geneem het. En toe wil hy haar wéér terugkry. En so hou dit aan. Waar sal dit eindig en sal een van hulle twee dalk in groot moeilikheid beland? Hierdie baie spannende boek het my heeltyd laat wonder wat volgende gaan gebeur (en wie gaan wen). - Nina Swart, 12 jaar van Bela-Bela
Hierdie was vir my 'n heerlike luilekkerleesboek, vol lekkerte en swaarkry. - Nina Swart.
'n Afrika-storie wat gaan oor 'n towerboom met groot sappige vrugte in 'n plek waar alles droog is en die diere honger ly. 'n Yslike luislang keer dat die diere die lekker vrugte pluk voordat hulle die boom se naam uitvind by Koning Leeu, ver, ver weg. Sebra dink hy kan die vinnigste hardloop om uit te vind wat die boom se naam is, maar hy val en vergeet. Selfs Olifant is so besig om te dink dat hy nooit enigiets vergeet nie dat hy tog ook nie die boom se naam kan onthou nie. Apie dink hy is so slim, maar vergeet ook. Skillie Skilpad wat stadig en versigtig is, is die held, want met 'n rympie onthou hy die boom se naam. So maak Skillie seker dat die diere kan eet en eet aan die lekker, sappige vrugte van die towerboom – Bojabi. Almal vier fees saam met hul held, Skillie. 'n Mooi kort storie, met 'n les en oulike prentjies, veral van die kleurvolle luislang. - Cailin Spickett, 9 jaar van Pretoria
Hierdie pragboek versamel 36 dierestories vanoor die hele wêreld wat lewendig oorvertel word,met prentjies wat mooi by elke storie pas. Daar is ou, ou stories soos die slinkse Vos wat Kraai se kos op 'n slim manier steel; die slim Haas wat weereens uit Vos se kloue ontsnap, tot diere uit die verbeelding en ook nog 'n paar nuwe dierestories deur die skrywer. Party stories leer 'n les soos hoe mens moet optree teenoor ander. Ander stories is lekker verbeelding-stories oor die diere, soos hoe Haas sy stert verloor het en hoekom Skilpad bles is. Elke storie is pret om te lees en dit is veral lekker as iemand dit vir jou voorlees. - Cailin Spickett